Την αυστηροποίηση της στάσης της Δανίας απέναντι στο μεταναστευτικό ζήτημα αναδεικνύει η απόφαση να μεταφερθούν και να κρατούνται πλέον μετανάστες φυλακισμένοι για εγκληματικές πράξεις σε ένα απομονωμένο μικρό νησί.

Συγκεκριμένα σχεδιάζει να μεταφέρει στο νησί των περίπου 28 στρεμμάτων 100 εγκληματίες, οι οποίοι δεν μπορούν να απελαθούν καθώς κινδυνεύουν με βασανιστήρια ή εκτέλεση εάν επιστρέψουν στην πατρίδα τους.

Το σχέδιο απόφασης περιλαμβανόταν στον προϋπολογισμό του 2019, ο οποίος υπερψηφίστηκε σήμερα από το κοινοβούλιο της χώρας, προκαλώντας πάντως την αντίδραση του επικεφαλής των Ηνωμένων Εθνών για τα ανθρώπινα δικαιώματα.

«Ο κόσμος θεωρεί ότι δεν είναι αυτό η λύση στα πραγματικά προβλήματα», δήλωσε πριν από την ψηφοφορία ο Μίχαελ Σμεντ, δήμαρχος της Βόρντινγκμποργκ όπου βρίσκεται το νησί Λίντχολμ που χρησιμοποιείται ως εργαστήριο από επιστήμονες που ερευνούν τη γρίπη των χοίρων, τη λύσσα και άλλες μεταδοτικές ασθένειες.

Πηγή: ΑΜΠΕ-Reuters